《君不见》
唐代·薛逢

君不见，马侍中，气吞河朔称英雄；君不见，韦太尉，

二十年前镇蜀地。一朝冥漠归下泉，功业声名两憔悴。

奉诚园里蒿棘生，长兴街南沙路平。当时带砺在何处，

今日子孙无地耕。或闻羁旅甘常调，簿尉文参各天表。

清明纵便天使来，一把纸钱风树杪。碑文半缺碑堂摧，

祁连冢象狐兔开。野花似雪落何处，棠梨树下香风来。

马侍中，韦太尉，盛去衰来片时事。人生倏忽一梦中，

何必深深固权位！

作者简介：薛逢，字陶臣，蒲洲河东（今山西永济县）人，会昌元年（公元八四一）进士。历侍御史、尚书郎。因恃才傲物，议论激切，屡忤权贵，故仕途颇不得意。《全唐诗》收录其诗一卷。《旧唐书》卷一九零，《新唐书》卷二零三皆有传。